คลังห่วงหนี้เน่าชาวนารูดปรื๊ด
คลังหวั่นบัตรเครดิตชาวนาพ่นพิษหนี้เน่า แนะ ธ.ก.ส.
10 ส.ค. 2554

คลังหวั่นบัตรเครดิตชาวนาพ่นพิษหนี้เน่า แนะ ธ.ก.ส.
คัดเกษตรกรเกรดเอเข้าโครงการ พร้อมเปิดวงเงินสินเชื่อไม่เกิน 60% ของรายได้ 
แหล่งข่าวจากกระทรวงการคลัง เปิดเผยว่า ในการเดินหน้าโครงการบัตรเครดิตชาวนาของพรรคเพื่อไทย ที่จะให้ธนาคารเพื่อการเกษตรและสหกรณ์การเกษตร (ธ.ก.ส.) เป็นผู้ดำเนินโครงการนั้น ควรหามาตรการป้องกันปัญหาความเสี่ยงจากเรื่องหนี้เสียที่คาดว่าจะเกิดในระดับสูง
ทั้งนี้ การป้องกันก็ควรจะกำหนดคุณสมบัติเกษตรกรให้เป็นเกรดเอ หรือคัดเลือกเกษตรกรที่มีประวัติในการชำระหนี้ตรงต่อเวลามาเข้าโครงการก่อน และไม่ควรแจกบัตรเครดิตชาวนาให้กับเกษตรกรทุกรายเป็นการทั่วไป 
นอกจากนี้ กระทรวงการคลังเห็นว่าควรมีการกำหนดเกณฑ์ในการให้เครดิตแก่เกษตรกรแต่ละราย โดยพิจารณาจากให้เครดิตได้ไม่เกิน 50-60% ของรายได้ส่วนเหลือเพื่อขาย เช่น ข้าวที่ปลูกได้ เกษตรกรจะต้องเก็บข้าวส่วนหนึ่งไว้กินและเป็นพันธุ์ข้าวในการปลูกครั้งต่อไป จึงต้องมาดูว่าจะมีข้าวที่เหลือเพื่อขายเท่าไร ก็ให้คิดจากตรงนี้ว่าจะให้เครดิตหรือวงเงินสินเชื่อแก่เกษตรกรได้ไม่เกิน 50-60% ของรายได้ที่เหลือเพื่อขาย
ทั้งนี้ เพราะรายได้อีกส่วนหนึ่งเกษตรกรต้องเก็บไว้สำหรับซื้อปุ๋ย ปัจจัยทางการเกษตรต่างๆ รวมทั้งต้องเปิดโอกาสให้ร้านค้าในชุมชน สหกรณ์การเกษตรได้มีโอกาสเข้าร่วมโครงการนี้ด้วย เพราะเกรงว่าผลประโยชน์จะตกแก่ผู้ประกอบการรายใหญ่ที่เปิดร้านค้าขายสินค้าทางการเกษตรเท่านั้น
แหล่งข่าว เปิดเผยว่า สำหรับแนวคิดที่จะจ่ายเงินรับจำนำข้าวเปลือกให้กับเกษตรกรที่ทำบัตรเครดิตชาวนาเท่านั้น โรงสีและยี่ปั๊วที่ไปกว้านซื้อข้าวเปลือกจากเกษตรกรจะไม่ได้รับการชดเชย ก็เป็นเรื่องที่ตรวจสอบได้ยาก เนื่องจากโรงสีสามารถที่จะไปกว้านซื้อบัตรเครดิตชาวนาจากชาวนามาเข้าโครงการได้ เพราะข้าวได้ไหลออกจากมือชาวนาไปอยู่ในโรงสี ปริมาณเท่าไหร่ตรวจสอบไม่ได้
“นี่จึงเป็นเหตุให้พ่อค้าโรงสีออกไปกว้านซื้อข้าวมาเก็บไว้ก่อนที่ราคาจะสูงขึ้นอีก ซึ่งพ่อค้าและโรงสีจะมีอำนาจต่อรองกับนักการเมืองมากกว่าเกษตรกร ดังนั้นจึงต้องวางระบบให้ดี ไม่ให้เงินรั่วไหลง่าย ไม่เช่นนั้นเกษตรกรจะลำบากมากในช่วงที่เงินเฟ้อสูง และอาจจะไปก่อหนี้เพิ่มอีก” แหล่งข่าวกล่าว